Il-każi tal-COVID-19 fl-Afrika qabżu l-miljun
Il-każi tal-COVID-19 fl-Afrika qabżu l-miljun. Dan jirriżulta mill-Unjoni Afrikana li qiegħda ssegwi l-imxija tal-virus fil-kontinent. Hija esprimiet it-tħassib tagħha dwar in-nuqqas ta' ttestjar fl-Afrika li qalet qiegħed iwassal għal stampa mċajpra dwar il-COVID-19 fil-kontinent Afrikan. Biż-żieda tal-każi tal-COVID-19 fl-Ewropa, ir-Renju Unit impona ġimagħtejn kwarantina fuq il-passiġġieri kollha li jaslu mill-Belġju, Andorra u l-Bahamas. Il-Ministru tal-Finanzi , Rishi Sunak qal li l-poplu tar-Renju Unit għandu jkun kawt fl-ivvjaġġar tiegħu, filwaqt li qal li l-Gvern ser ikun qiegħed kontinwament jaġġorna l-lista ta' pajjiżi li huma kkunsidrati siguri għall-ivvjaġġar. Sunak qal li huwa stmat li l-industrija tal-avjazzjoni ser tieħu bejn tlieta u erba' snin biex tirkupra mill-effetti ekonomiċi tal-pandemija. Fl-istat ta' Victoria fl-Awstralja qegħdin isiru l-prepamenti biex jingħalqu aktar fruntieri, hekk kif ġie reġistrat rekord ta' każi ġodda tal-COVID-19. Il-kap mediku tal-istat ta' Victoria qal li r-restrizzjonijiet fuq il-moviment tal-persuni huwa neċessarju biex jitnaqqsu l-każi ġodda. L-istat ta' Victoria għandu 'l fuq minn 8,000 każ attiv ta' COVID-19. Id-direttur Ġenerali tal-għaqda dinjija tas-saħħa appella lill-pajjiżi kollha madwar id-dinja biex jinvestu fis-sistemi tas-saħħa biex titrażżan il-pandemija tal-COVID-19. Żied jgħid li l-pandemija affetwat lil kulħadd mill-fqir sas-sinjur, filwaqt li appella lil kulħadd biex isegwi l-pariri xjentifiki, biex tingħeleb il-pandemija.